# މުޙައްމަދު ޢިޔާޟް ޢަބްދުއްލަޠީފް
ޑރ. މުޙައްމަދު ޢިޔާޟް ޢަބްދުއްލަޠީފް ޑިގުރީ ހާސިލުކުރެއްވީ ކީރިތި ޤުރްއާނާއި އޭގެ ޢިލްމުގެ ދާއިރާއިން ސަޢޫދީ ޢަރަބިއްޔާގެ މަދީނާ އިސްލާމީ ޔުނިވަރސިޓީންނެވެ. ޑިސްޓިކްޝަނާއެކު މާސްޓަރސް ޑިގުރީ ހާސިލުކުރެއްވީ ތަފްސީރާއި ޙަދީޘުން ޕާކިސްތާނުގެ އިންޓަރނޭޝަނަލް އިސްލާމިކް ޔުނިވަރސިޓީ އިސްލާމްއާބާދުގައެވެ. ޕީއެޗްޑީ ހާސިލުކުރެއްވީ ފިޤުހާއި އުޞޫލުލް ފިޤުހުން އިންޓަރނޭޝަނަލް އިސްލާމިކް ޔުނިވަރސިޓީ މެލޭޝިޔާގައެވެ. ޕީއެޗްޑީގެ ތީސީސް ލިޔުއްވީ "ދިވެހިރާއްޖޭގެ ސްޓޮކް މާކެޓުގައި އިންވެސްޓުކުރުމުގެ ޝަރުޢީ ހައިސިއްޔަތު" މި މަޢުޟޫޢަށެވެ.
ޑރ. މުޙައްމަދު ޢިޔާޟް ޢަބްދުއްލަޠީފަކީ ދިވެހިރާއްޖޭގައި ޙާފިޡުން އިމްތިޙާނުކުރުމުގެ ހުއްދަ ލިބިވަޑައިގެންފައިވާ ޙާފިޡެކެވެ. ސީއެމްޑީއޭ އާއި އަމާނާތަކާފުލްގެ ޝަރީޢާ ބޯޑުގެ މެންބަރުކަމާއި، ދިވެހިރާއްޖޭގެ ޤައުމީ ޔުނިވަރސިޓީގެ އެސިސްޓަންޓް ޕްރޮފެސަރުކަން ކުރައްވައިފައިވެއެވެ.  މީގެއިތުރުން ދިވެހިރާއްޖޭގެ އިސްލާމީ ފިޤުހު އެކަޑަމީގެ މެންބަރުކަމާއި، ނާއިބު ރައީސްކަމުގެ މަޤާމު އަދާކުރައްވައިފައިވެއެވެ. އިސްލާމީ ފިޤުހު އެކަޑެމީގެ ޝަރީޢާ ކައުންސިލަށް ޑރ. މުޙައްމަދު ޢިޔާޟް އައްޔަންކުރެއްވީ 23 ޑިސެންބަރު 2012 ގައި ދިވެހިރާއްޖޭގެ އޭރުގެ ރައީސުލްޖުމްހޫރިއްޔާ ޑރ. މުޙައްމަދު ވަޙީދު ޙަސަން މަނިކެވެ.